ועדת הפנים והגנת הסביבה, כנסת 23, פרוטוקול מספר 9, 2020-06-16 10:00

מיכל (מיקי) חיימוביץ': ברוכים הבאים לישיבה של ועדת הפנים והגנת הסביבה.

מיכל (מיקי) חיימוביץ': היום 16 ביוני 2020.

מיכל (מיקי) חיימוביץ': נאלצנו לדחות את הדיון בנושא תמונת מצב ניטור, אכיפה ובקרה של אסדת לוויתן, אבל הנה הוא מתקיים היום.

מיכל (מיקי) חיימוביץ': סוגיית אסדת לוויתן מלווה את הוועדה הזאת כבר כמה שנים, עוד מהדיונים על מיקום האסדה - יבשה או ים.

מיכל (מיקי) חיימוביץ': כעת, במציאות שהיא כבר קיימת ופועלת, אנחנו חושבים שנדרשים מעקב ובדיקה של פעילות האסדה.

מיכל (מיקי) חיימוביץ': זה לא סוד שהתושבים באזור החוף מודאגים ומביעים חוסר אמון במערכת, חוסר אמון שגובר נוכח תקלות חוזרות ונשנות מאז תחילת ההפעלה המסחרית.

מיכל (מיקי) חיימוביץ': אני חושבת שאחת המשימות המרכזיות שלנו כאן היא לאפשר שיתוף ושיקוף מול הציבור.

מיכל (מיקי) חיימוביץ': אנחנו נבקש להבין ולקבל נתונים מדויקים של מהות התקלות, דרכי הטיפול בהן, ופרטים לגבי הניטור שמתבצע בחוף ועל האסדה.

מיכל (מיקי) חיימוביץ': אנחנו נבקש להביא לכך שיבוצעו כל הפעולות הנדרשות, על מנת להבטיח את שלום התושבים, בריאותם ומניעה של פגיעה בסביבה.

מיכל (מיקי) חיימוביץ': ב-12 בינואר החלה ההפעלה המסחרית של האסדה.

מיכל (מיקי) חיימוביץ': מאז ועד היום, למיטב ידיעתי, היו 35 תקלות.

שולי נזר: 35 עד ה-24 במאי.

שולי נזר: מאז היו עוד.

מיכל (מיקי) חיימוביץ': תקלות שבין השאר הביאו להפעלת הלפיד עקב הזרמה מאסיבית של גזים.

אלי אבידר: אנחנו רוצים שיתקיימו הדברים שנחתמו בחוזים, שיפורסמו החובות שהחברה התחייבה לפרסם.

אלי אבידר: צריך להתנהל פה תהליך של שקיפות, כי חוסר השקיפות מלחיץ פה את כולם, במיוחד את אלה שגרים שם באזור.

מיכל (מיקי) חיימוביץ': חשוב לשמוע מהתושבים איך זה נראה מהחוף כשגרים מול האסדה ורואים את הלפיד הבוער כל פעם.

מיכל (מיקי) חיימוביץ': אני זוכרת את אותו מוצאי שבת שבו גודל הלהבה נראה וצולם מחיפה.

אסיף איזק: אני רוצה לברך את הוועדה החשובה הזאת שקמה.

אסיף איזק: אני רוצה להגיד תודה רבה לך, חברת הכנסת מיקי חיימוביץ - הנושא הזה בוער בעצמותייך - שכינסת את הוועדה בלוחות זמנים מאוד צפופים.

אסיף איזק: אני מזמין אותך ואת חברי הכנסת לבוא לשטח, לבוא לאיגוד, להתארח, להבין את הדברים.

אסיף איזק: אין טוב ממראה עיניים.

אסיף איזק: מילה על האיגוד, על תפקיד האיגוד.

אסיף איזק: מדובר באיגוד של 18 רשויות - ערים, מועצות אזוריות, מועצות מקומיות.

אסיף איזק: האחריות שלנו היא לכ-800,000 תושבים.

אסיף איזק: יחד עם עמותת "שומרי הבית" ועמותות אחרות נאבקנו ככל שיכולנו, חשבנו שהמיקום של האסדה הוא מיקום לא נכון.

אסיף איזק: אני חייב להגיד שלצערי הרב הפסדנו בכל העתירות על מיקום האסדה.

אסיף איזק: הושקעו כספים רבים, גם של מועצות, גם של התושבים, גם של הישובים.

אסיף איזק: אנחנו באיגוד, עוד לפני תקופתי - יעקב אדרי היה קודמי בתפקיד - החלטנו לעשות ניטורי רקע.

אסיף איזק: מה זה "ניטורי רקע"?

אסיף איזק: לראות מה המצב, לראות אם הזיהום קיים באזור שלנו.

אסיף איזק: זה עוד לפני שהמשרד הנחה אותנו לעשות את זה.

אסיף איזק: פיזרנו תחנות ניטור.

אסיף איזק: בדקנו מה קורה לפני שהאסדה הגיעה.

אסיף איזק: סיימנו מכרז לעוד ארבע תחנות ניטור, ובנוסף גם חתמנו לפני שלושה ימים על תחנת ניטור רציף על האסדה.

אסיף איזק: אני לא רוצה להיכנס לכל הפרטים, אבל מבחינתנו יש לזה חשיבות ענקית.

אסיף איזק: אני מקווה שעוד חצי שנה, אולי יותר או פחות, תלוי במשרד להגנת הסביבה, יהיו שמונה תחנות ניטור במרחב שלנו.

אסיף איזק: האיגוד שלנו הוא האיגוד היחיד בארץ שהאחריות מכף רגל עד ראש על הניטור היא עליו.

אסיף איזק: האחריות היא של אנשי המקצוע שלנו, מלבד הניטור על האסדה שמתבצע על ידי חברה חיצונית.

מיכל (מיקי) חיימוביץ': הניטור על האסדה יהיה של חברת נובל אנרג'י?

אסיף איזק: עד כמה שידוע לי, חברת נובל אנרג'י לא מוסמכת לנטר, אלא אם כן הם עשו את ההסמכות בחודש האחרון.

אסיף איזק: יש חברות חיצוניות, שלוש כאלו בארץ.

אסיף איזק: אחת מהן, אני מעריך, נובל התקשרה איתה.

אסיף איזק: נובל לא עושים ניטור בעצמם, הם התקשרו עם חברה שמוסמכת.

אסיף איזק: לא המחוקק, לא בתי המשפט, לא הרגולטור חייבו את נובל להציב תחנת ניטור על האסדה.

אסיף איזק: אנחנו הצלחנו להגיע להישג הזה.

אסיף איזק: גם אם יש ביקורת, עדיף לראות מה קורה באסדה.

אסיף איזק: ביקרנו על האסדה, סימנו את המיקום עם אנשי המקצוע שלנו.

אסיף איזק: יש התקדמות מאוד גדולה.

אסיף איזק: תחנת הניטור תוקם על האסדה.

אסיף איזק: זה יהיה בדיוק כמו התחנות שנובל מפעילה עם קבלן בקיסריה ובמקומות אחרים.

אסיף איזק: זה הישג משמעותי לכולנו.

אסיף איזק: למדינה יש עוד כל מיני רעיונות בנוגע למרחב הימי שאנחנו מתנגדים להם באופן נחרץ.

אסיף איזק: תוצאות הניטור מאוד מעניינות אותנו.

אסיף איזק: אני חושב ששיתוף הפעולה של כולנו מאוד חשוב.

אסיף איזק: אני מזכיר לכם, פעם עוד היה נישוב, היה מי שאמר שצריך להתפנות מחוף הכרמל, מכל האזור, כי רמות הזיהום יהיו כאלו שיסכנו את הילדים שלנו.

אסיף איזק: ואכן בתי הילדים והתינוקות התפנו.

אסיף איזק: אני שמח שבנישוב, גם כשלא היה את אותו לפיד, לא הגיעו מזהמים לחוף.

אסיף איזק: אנחנו נמשיך ונעקוב באדיקות לגבי זה.

אסיף איזק: מהיום של הקמת האסדה עד היום, ואני אומר את זה בצורה מקצועית לחלוטין, לא התחנות שלנו וגם לא התחנות האחרות גילו מזהמים שמגיעים לחוף.

אסיף איזק: האסדה יושבת בשטח גלילי.

אסיף איזק: האחריות בשטח גלילי היא לא בידיים שלנו, היא בידי משרדי הממשלה.

אסיף איזק: זה לא שטח מוניציפאלי של אף אחת מהרשויות, לכן האיגוד לא יכול להיות הגורם שמנטר באסדה.

מיכל (מיקי) חיימוביץ': האם אתה יכול להתמקד יותר בזווית שלכם, במה שקרה מאז הפעלת האסדה, מאז ההפעלה המסחרית?

אסיף איזק: מהיום של הפעלת האסדה קרו מספר רב מאוד של תקלות.

אסיף איזק: על האיגוד זה לא מקובל.

אסיף איזק: יש פה כמה דברים שחוזרים על עצמם.

אסיף איזק: אם מדובר בתקלות תפעוליות, אנחנו צריכים לדעת עליהן.

אסיף איזק: יש בעיה קשה.

אסיף איזק: אם אני צריך להגיע למצב שכשאני מדווח לפיני במוצאי שבת שיש תקלה באסדה והוא לא יודע מזה, יש פה בעיה קשה.

מיכל (מיקי) חיימוביץ': מי הוא אותו פיני?

אסיף איזק: אני מדווח לנובל אנרג'י.

אסיף איזק: בעיה אחת היא העניין של הפיקוח.

אסיף איזק: הבעיה השנייה שאותי מאוד מטרידה זה העניין של התרגול בחירום.

אסיף איזק: יש פה את עניין השפך שצריך לעסוק בו.

אסיף איזק: נפגשתי עם אנשי נובל בעניין של חירום.

אסיף איזק: המדינה חייבת לתרגל, ואני מדבר ברמה הארצית, אירוע של שפך.

אסיף איזק: דבר שלישי, אנחנו חייבים להבין מה קרה שם.

אסיף איזק: לפחות כנציגי ציבור של כמיליון תושבים נדע מה קורה על האסדה.

אסיף איזק: אנחנו צריכים לדעת שהתקלות מטופלות, שהתקלות האלו הן תקלות שלא יחזרו על עצמן.

אסיף איזק: אנחנו לא מקבלים מידע.

אסיף איזק: כתבתי מכתב לשני מנכ"לי משרדי הממשלה, ביצענו איתם שיחת זום במהלך הקורונה.

אסיף איזק: אנחנו רוצים להבין מה קורה שם, כדי שלא יקרה אסון.

אסיף איזק: אם יש תקלה שחוזרת על עצמה והיא בעייתית, צריך להפסיק את עבודת האסדה.

אסיף איזק: זה שטח גלילי שלא יושב אצלי, אין לי אפשרות לדעת מה קורה שם, אני לא מקבל את התחקירים.

אסיף איזק: יש מזהמים אחרים במרחב שלנו.

אסיף איזק: אני אחראי גם על אורות רבין שפועלת בפחם.

אסיף איזק: חבל שלא קמה עמותה שנאבקת גם בדברים האלה.

אסיף איזק: במשך שנים רבות התושבים שלנו ותושבים אחרים נושמים את המזהמים האלה.

אסיף איזק: חייבים לגרוע את תחנות אחת עד ארבע, שזה המאבק המשמעותי הבא שלנו.

אסיף איזק: לא צריך לתת לאף איגוד עובדים לנהל אותן.

מיכל (מיקי) חיימוביץ': אלה דברים חשובים, רק זה דיון אחר שאולי גם אותו נקיים פה.

אסיף איזק: אני אומר את זה, כי האחריות גם פה היא שלי.

אסיף איזק: מי שנושם את מה שנפלט זה התושבים שלי.

אסיף איזק: צריך להעביר את כל המפעלים במרחב שלנו לעבוד על גז.

אסיף איזק: עד שנגיע לאותו יעד שסימן שר האנרגיה, ואנחנו מחויבים ליעד הזה של 30%, יש חיים.

אסיף איזק: יש עוד תחנות במרחב שמזהמות שצריך לסגור, אסור לפחד מזה.

יוסי וירצבורגר: האסדה התחילה להזרים גז ב-31 בדצמבר.

יוסי וירצבורגר: להבדיל מהאסדה הקודמת של תמר ש-66% בערך מהטיפול נעשה בלב ים ועוד 34% נעשה באשדוד, פה כל הטיפול, עד שמגיעים לרמה שנתג"ז יכולה לקבל את הגז בתוך המערכת, נעשה בלב ים.

יוסי וירצבורגר: למתקן הנדסי יש מחלות ילדות.

יוסי וירצבורגר: אם היית שואלת אותי לפני חצי שנה אם זו כמות התקלות שאמורה להיות, הייתי אומר לך "לא".

יוסי וירצבורגר: אנחנו לא שמחים עם כמות התקלות שיש, ואנחנו מתחקרים.

יוסי וירצבורגר: יחד עם זה, זה לא ישפיע על התושבים של חוף כרמל, צפונה ודרומה.

יוסי וירצבורגר: אני שמח שגם במדידות של חוף כרמל זה אכן מוכיח את עצמו.

יוסי וירצבורגר: כלקח מאסדת תמר בוצע עוד משהו באסדה הזאת - שהפליטות לא נפלטות לאוויר.

יוסי וירצבורגר: המזהמים שאמורים להיפלט החוצה משמשים ליצירת אנרגיה בתוך המערכת עצמה, שזה משהו שלא נעשה בתמר.

יוסי וירצבורגר: פה מלכתחילה המערכת היא מערכת סגורה, כל תקלה שיש באסדה מדווחת.

מיכל (מיקי) חיימוביץ': למי?

יוסי וירצבורגר: תוך רבע שעה.

סונדוס סאלח: יש פרסומים על כך שיש בעיה בכל הקשור לדיווח בזמן אמת.

אהוד אדירי: יש דיווח לתקשורת ודיווח מסודר למשרד בזמן אמת.

מיכל (מיקי) חיימוביץ': הדיווח הוא רק למשרד האנרגיה או גם למשרד להגנת הסביבה?

יוסי וירצבורגר: גם למשרד להגנת הסביבה.

סונדוס סאלח: אתה אומר שאף פעם לא הייתה תקלה בדיווח ובשידור הנתונים בזמן אמת?

יוסי וירצבורגר: אני לא אומר על העבר.

יוסי וירצבורגר: מאמצע הקורונה עלינו עוד שלב.

סונדוס סאלח: אני שואלת על כל השנה.

יוסי וירצבורגר: יכול להיות שבהתחלת הדרך לא הכל דווח באופן מיידי.

שולי נזר: חברת נובל הפרה את ההוראה שנתנו לה לחיבור המצלמות למשרד.

אהוד אדירי: אנחנו מקבלים דיווח לאור ריבוי התקלות שהיו.

אהוד אדירי: לאור שיחות שהיו עם איגוד הערים הוצאנו נוהל מאוד מסודר וברור לחברת נובל אנרג'י, נוהל דיווח שמגדיר את המובן מאליו - שצריך לדווח בזמן אמת.

אהוד אדירי: יש נוהל שלם שמתחיל בדיווח בזמן אמת על כך שיש תקלה, ממשיך בדיווח מפורט קצת יותר שעה אחרי, ונגמר בתחקיר מלא שבועיים אחרי.

אהוד אדירי: יש לנו נוהלי עבודה מאוד ברורים שנובל מחויבת אליהם אל מול משרד האנרגיה ואל מול המשרד להגנת הסביבה.

אלי אבידר: אתה מרגיש איתם בנוח?

אהוד אדירי: בינתיים זה עובד מצוין.

יוסי וירצבורגר: זה נבחן.

מיכל (מיקי) חיימוביץ': זה נבחן 38 פעמים?

אהוד אדירי: הנוהל קצת פחות, כי הוא היה באמצע הדרך.

יוסי וירצבורגר: אני לא מדבר על החודשיים-שלושה הראשונים, אני מדבר לאחר מכן.

יוסי וירצבורגר: ברגע שיש תקלה באסדה צריכים להוריד את הלחץ של הגז שנמצא שם, והדרך להורדת הלחץ היא לשחרר את הגז לאוויר.

יוסי וירצבורגר: מכיוון שאי אפשר לשחרר גז לאוויר כי אחר כך יהיה ענן גז שיגיע למקומות שאנחנו לא רוצים שהוא יגיע אליהם, מדליקים את הלפיד.

מיכל (מיקי) חיימוביץ': מי שחי בחיפה מכיר את הלפידים של בז"ן.

אלי אבידר: הלפיד הזה לא מזהם?

סונדוס סאלח: בטח שמזהם.

יוסי וירצבורגר: כל דבר שאנחנו עושים הוא כנראה מזהם.

מיכל (מיקי) חיימוביץ': אנחנו יודעים שלפני חודש הייתה להבה עצומה שנראתה עד חיפה.

מיכל (מיקי) חיימוביץ': היא הייתה עצומה בסדר גודל של מה שאנשים מכירים מהלפידים שנדלקים.

אהוד אדירי: כשיש להבה עצומה הרבה יותר גז משוחרר לאוויר.

אהוד אדירי: כל הפחתת הגז היא אמצעי בטיחות, היא לא התקלה עצמה.

אהוד אדירי: בערת הלפיד היא אמצעי שנועד למזער את ההשפעה הסביבתית.

אהוד אדירי: בתמר זה לא היה בתחילת הדרך.

אהוד אדירי: הנושא של הלפיד הוא דרישה של הגנת הסביבה, ומטרתה לצמצם את הזיהום.

אהוד אדירי: לאורך כל הדרך, מהרגע של הנישוב, כשבנישוב לא היה לפיד, לא נמדד שום שינוי בהרכב המזהמים בחוף.

מיכל (מיקי) חיימוביץ': בוא נתייחס עכשיו לסוגית התקנות.

מיכל (מיקי) חיימוביץ': לסוגיית הניטור נגיע בשלב הבא.

סונדוס סאלח: כוועדה להגנת הסביבה יש לנו רצון שזה יהיה פחות.

יוסי וירצבורגר: יש תקלות שהן תקלות ברכיבים, יש תקלות שהן טעויות אנוש.

יוסי וירצבורגר: כמו שאמרו, היו למעלה מ-30 תקלות.

סונדוס סאלח: יש לך פילוח של התקלות, כמה מתוך התקלות הן תקלות של רכיבים, כמה הן תקלות טכניות?

אהוד אדירי: לא תמיד זה מובן, כי כשיש תקלה ברכיב, לא תמיד יודעים אם זה נבע מתפעול לא נכון או מרכיב שהיה תקול מלכתחילה.

אהוד אדירי: לא תמיד זה אחד לאחד.

אהוד אדירי: יש באתר של המשרד פירוט של רוב התקלות.

סונדוס סאלח: עד לפני שבוע הייתה תקלה כל ארבעה ימים.

סונדוס סאלח: אם זה חוזר על עצמו, זה אומר שיש משהו במנגנון עצמו, זה אומר שמשהו לא עובד כמו שצריך.

סונדוס סאלח: הפילוח הזה חשוב.

אהוד אדירי: נעביר כל פילוח שתבקשו.

מיכל (מיקי) חיימוביץ': את מציעה שנקבל פילוח של כל התקלות שנחקרו עד היום?

סונדוס סאלח: גם את התחקירים שנעשו וגם את הפילוח.

אהוד אדירי: התקלות המהותיות, לדעתי כ-15 מהן, מפורסמות לציבור באתר האינטרנט של המשרד.

מיכל (מיקי) חיימוביץ': אין שום סיבה שלא יהיה פירוט של כל התקלות.

אהוד אדירי: בשמחה נעביר לוועדה.

יוסי וירצבורגר: בתוך האתר של משרד האנרגיה יש את התפעול של אסדת לוויתן.

יוסי וירצבורגר: אנחנו מפרסמים מספר ימים אחרי התקלה את מהות התקלה.

יוסי וירצבורגר: כמובן בשפה שכל אחד מבין, לא בשפה הנדסית של הפרמטרים שהיו שם.

מיכל (מיקי) חיימוביץ': מי חוקר את התקלה – אתם או החברה עצמה?

סונדוס סאלח: גוף פנימי או משהו חיצוני?

יוסי וירצבורגר: התקלה נחקרת על ידי גוף פנימי.

יוסי וירצבורגר: אחרי שאנחנו מקבלים את זה, בודקים את זה המהנדסים של המשרד וחברת ייעוץ חיצונית שלנו.

יוסי וירצבורגר: לא שולחים אחרי כל תקלה מהנדסים מבחוץ כדי לבחון את התקלה.

יוסי וירצבורגר: אימצנו נוהל מסודר ממקומות שיש בהם הרבה יותר משלוש אסדות.

יוסי וירצבורגר: החברה במפרץ מקסיקו, שאצלה התקלה, שאצלה האירוע, חוקרת את הדוח, ממלאת אותו, ושולחת אותו לרגולטור.

אהוד אדירי: מתחת ליוסי יש אגף הנדסה שיושבים בו מהנדסים רציניים, מהנדסים שמומחים בתחום.

אהוד אדירי: הם לומדים את זה, בודקים את זה, מבקרים באסדה.

אהוד אדירי: הם היו באסדה כמה פעמים כדי לבדוק את התקלות, ראו את כל התקלות האלו בעיניים.

אהוד אדירי: גם אני ראיתי את חלקן בעיניים, ממש ראיתי את רכיב התקלה.

אהוד אדירי: הם עוברים על התחקיר של נובל אנרג'י, הם שואלים שאלות, הם מבקשים תוספות.

אהוד אדירי: המשרד מעסיק גם חברת בקרה בינלאומית מהשורה הראשונה.

אהוד אדירי: בדברים המהותיים שהמשרד מוצא לנכון הוא מקבל את חוות דעתה, הוא נוקט באמצעים הנדרשים.

סונדוס סאלח: אם אתם נוקטים בצעדים שהם ממליצים לכם, למה יש תקלה כל ארבעה ימים?

אהוד אדירי: אנחנו מתחקרים ונוקטים בצעדים.

אהוד אדירי: מאז שהאסדה הזאת פועלת, פעמיים המשרד נקט בצעדים שהייתה להם משמעות על העבודה באסדה.

אהוד אדירי: כשהייתה תקלה ברכיב שנקרא ג'אמפרים, שהציבור בכלל לא רואה את זה כי זה 100 קילומטר מהחוף, אנחנו א', דיווחנו על זה, וב', הגבלנו את היקף העבודה באסדה.

מיכל (מיקי) חיימוביץ': אני אשמח להבין מה הם אותם ג'אמפרים.

אהוד אדירי: ג'אמפר זה איזה שהוא רכיב בצינור שיש לו מן צורה מעוקלת, והמטרה שלו היא לווסת לחצים בתוך הצינור עצמו.

אהוד אדירי: נובל אנרג'י ניטרה ומצאה איזה שהן סטיות, ויברציות באותו רכיב, ודיווחה על זה למשרד.

אהוד אדירי: נובל גם לקחה חברת צד שלישי מטעמה שבדקה את זה.

אהוד אדירי: מכיוון שזה נושא מאוד מורכב מקצועית, המשרד פנה גם לחברת בקרה חיצונית.

אהוד אדירי: המשרד החליט להגביל את הפקת הגז באסדה, כמובן בהיקפים שחברת הבקרה שלנו חשבה שהם בטוחים, עד שהתקלה טופלה.

אהוד אדירי: היא טופלה באמצעות אמצעים שהונחו בקרקעית הים.

אהוד אדירי: לפני שבועיים היו מספר תקלות בקליטתה של מערכת חדשה באסדה, מערכת שנקראת טורפדו אקספנדר, מערכת שנועדה להגביר את הפקת הגז.

אהוד אדירי: היו תקלות בכניסה שלה.

אהוד אדירי: ההכנסה של המערכת הזאת נעצרה על ידי המשרד עד לתחקיר מקיף של האירוע.

אהוד אדירי: המשרד נוקט בכל האמצעים שהוא צריך.

אהוד אדירי: חלק מהתקלות נובעות מסטנדרטים מאוד מאוד גבוהים, ובצדק, של בטיחות שנהוגה בתעשייה הזאת.

אהוד אדירי: אם יש איזה שהוא גלאי באסדה שמזהה חום, אפילו גלאי בודד, הפעילות האוטומטית היא סגירה האסדה.

אהוד אדירי: צריך לזכור, לא נשקפה סכנה בשום שלב לאיכות הסביבה או לבריאות הציבור.

אהוד אדירי: באסדת לוויתן יש למעלה מ-70 גלאי גז, באסדת תמר יש שלושה.

אהוד אדירי: רמת הבטיחות באסדת לוויתן הרבה יותר גבוהה.

אהוד אדירי: אפשר לראות את 15 התקלות שיש באתר.

מיכל (מיקי) חיימוביץ': למה יש רק 15 ולא 38?

אהוד אדירי: א', לא התחלנו מהתחלה, וב', יש תקלות שהן מאוד מינוריות.

אהוד אדירי: זיהינו כמה תקלות במערך העברת הנתונים.

אהוד אדירי: היו כמה תקלות שנבעו מבעיות תקשורת בתוך האסדה.

אהוד אדירי: אנחנו בהחלט מוטרדים ממערך תקשורת הנתונים באסדה שיכול להיות שהוא זה שמחולל תקלות.

יוסי וירצבורגר: בהתחלה היינו מדווחים על תקלות לאור מה שהציבור ביקש.

יוסי וירצבורגר: התחלנו עם הסבר התקלות ב-2 במאי.

סונדוס סאלח: מה לגבי התקלה שאירעה ב-27 באפריל?

יוסי וירצבורגר: אני לא זוכר בעל פה.

מיכל (מיקי) חיימוביץ': יש סיבה למה את שואלת דווקא על התקלה הזאת?

סונדוס סאלח: זאת תקלה שהייתה שונה מהתקלות האחרות.

מיכל (מיקי) חיימוביץ': מאיזו בחינה?

סונדוס סאלח: זה משהו שהיה אפשר למנוע.

יוסי וירצבורגר: אנחנו מבצעים בקרה שוטפת, מביאים את חברת הבקרה שלנו שתעשה "סשן" ארוך מאוד בתוך האסדה, כדי לבדוק את הרכיבים, כדי לבדוק את הנהלים.

יוסי וירצבורגר: גם חברת נובל לקחה חברה צד שלישי, לא את מי שבנה את האסדה, כדי שתעשה בדיקה מקיפה על כל האסדה.

מיכל (מיקי) חיימוביץ': זו חברה שאתם יודעים מי היא?

מיכל (מיקי) חיימוביץ': אתם מאשרים את החברה הזאת שהם לוקחים?

מיכל (מיקי) חיימוביץ': הם יכולים לקחת איזו חברה שהם רוצים?

יוסי וירצבורגר: אישרנו את החברה הזאת.

יוסי וירצבורגר: מדובר בחברה שהיא מהגדולות בעולם, חברת DNV, חברה מאוד מאוד מכובדת.

יוסי וירצבורגר: אותי מעניין מה החברה שלי תגיד לפני מה שהחברה שלהם תגיד.

אהוד אדירי: גם שלנו מכובדת.

יוסי וירצבורגר: חברת RPS.

אלי אבידר: מה קורה עם הדוח שלהם?

אלי אבידר: הוא יצא כבר?

אהוד אדירי: לא.

יוסי וירצבורגר: אנחנו מזמינים אותם עכשיו לעשות את ה"סשן" על כל האסדה.

מיכל (מיקי) חיימוביץ': תוך כמה זמן אמור להיות דוח של הוועדה הזאת.

יוסי וירצבורגר: עניין של מספר שבועות.

יוסי וירצבורגר: ב-21 ליוני היא מתחילה.

מיכל (מיקי) חיימוביץ': מה הגדרות הבדיקה שלה?

מיכל (מיקי) חיימוביץ': מה היא אמורה לבדוק?

יוסי וירצבורגר: היא צריכה לבדוק את הנהלים, את התרגולים, היא צריכה לתחקר את האנשים בתקלות שהיו.

יוסי וירצבורגר: צריך להבין שהעובדים באסדה מתחלפים.

יוסי וירצבורגר: אם החברה תצטרך, היא תעלה מול העובדים גם בשיחת ועידה.

מיכל (מיקי) חיימוביץ': היא מתייחסת גם לניטור?

יוסי וירצבורגר: לא.

מיכל (מיקי) חיימוביץ': נשמח לקבל את הדוח.

משה ארבל: בשנת 2015 פורסם בבורסה שאני מועמד לתפקיד דירקטור בחנ"ל, חברת בת של ישראמקו.

משה ארבל: אינני יודע על זיקה כלשהי לחברת נובל אנרג', אבל היה לי חשוב לומר את זה.

משה ארבל: היועץ המשפטי עדיין לא השיב לי בנושא.

יוסי וירצבורגר: חברת ישראמקו קשורה לאסדת תמר, לא לאסדת לוויתן.

אהוד אדירי: בשום שלב לא נגרם נזק סביבתי לתושבים, לבטיחות באסדה או לעובדים.

אהוד אדירי: הציפייה שלנו לא הייתה לכמות כזאת של תקלות באסדה.

אהוד אדירי: הלפידים האלה מפריעים לאנשים בשגרת החיים שלהם, מטרידים אותם.

מיכל (מיקי) חיימוביץ': הם מפחידים, לא רק מטרידים.

מיכל (מיקי) חיימוביץ': אני מודה שזה מראה מפחיד.

אהוד אדירי: הבטחנו לתושבים שגרים שם שכשהאסדה תפעל האוויר יישאר נקי.

אהוד אדירי: כשאנחנו נסגור את יחידות אחת עד ארבע, האוויר יהיה נקי יותר.

אהוד אדירי: אני מבין את הציפייה הלגיטימית לחלוטין של התושבים שרוצים לישון בשקט, שלא רוצים להתעורר מלפידים.

אהוד אדירי: אנחנו ננקוט בכל מה שצריך אל מול ויחד עם המפעיל, כדי לוודא שהתקלות יתמעטו מאוד.

אהוד אדירי: תמיד יהיו תקלות, אבל השאיפה היא שיהיו בכמות קטנה מזו שיש היום.

אהוד אדירי: נעשה את כל התחקירים ואת כל הצעדים שצריך.

אהוד אדירי: אם יהיה צריך עוד דברים באסדה מעבר למה שכבר החלטנו - נעשה אותם.

אהוד אדירי: כפי שאמרתי, אנחנו מחויבים לחלוטין להפחתת השימוש בפחם ולהפסקתו עד שנת 2025.

אהוד אדירי: השלב המשמעותי הבא הוא סגירת יחידות אחת עד ארבע.

מיכל (מיקי) חיימוביץ': למה עד שנת 2025?

אהוד אדירי: זה באמת קצב שיא.

אהוד אדירי: השר התעקש שזה יהיה מהר.

אהוד אדירי: אחרי כל העבודה הצלחנו שזה יהיה עד 2025.

אהוד אדירי: את תחנות אחת עד ארבע אנחנו סוגרים.

אהוד אדירי: בתחנות הוותיקות יותר אנחנו עושים מהלך שהוא מהלך סביבתי, אנחנו מסבים אותן לגז.

אהוד אדירי: זה פעמיים סביבתי: פעם אחת, במקום פחם ישרפו גז, ופעם שנייה, אנחנו לא מקימים חדשות במקומן.

אהוד אדירי: תהליך של הסבה לוקח זמן ואמור להסתיים עד שנת 2025.

מיכל (מיקי) חיימוביץ': 5 שנים זה המון זמן.

אהוד אדירי: זה קצב שיא.

אהוד אדירי: אנחנו לא מחכים עד אז.

אהוד אדירי: בשבוע שעבר, המשרד להגנת הסביבה חייב את חברת חשמל להפחית את השימוש ביחידות אחת עד ארבע עד לסגירה שלהן.

אלי אבידר: אנחנו מבקשים שכשיצא הדוח של RPS תביאו אותו אלינו בהקדם האפשרי.

אלי אבידר: אנחנו מבקשים שזה יהיה שקוף לגורמי המקצוע הציבוריים שאינם תלויים.

מיכל (מיקי) חיימוביץ': בהחלט, הוועדה תבקש את הדוח הזה.

מיכל (מיקי) חיימוביץ': יאמרו כל אותם אזרחים חוששים שהם התריעו בפניכם שלחברת נובל אנרג'י יש היסטוריה מאוד גדולה בעולם של תקלות.

מיכל (מיקי) חיימוביץ': הנה אנחנו רואים שבפחות מחצי שנה שהחברה הזאת מפעילה את האסדה אנחנו עם מספר שיא של תקלות, מספר שלא מתקבל על הדעת.

מיכל (מיקי) חיימוביץ': אתם לא אמורים להיות מופתעים.

אהוד אדירי: היו כל מיני דיווחים על דברים שקשורים ברקורד העולמי, אבל אני לא רוצה להיכנס לזה.

אהוד אדירי: לנו יש ניסיון עם נובל אנרג'י באסדת תמר.

אהוד אדירי: באסדת תמר היו פחות תקלות מאשר כאן.

מיכל (מיקי) חיימוביץ': למה זה קורה?

אהוד אדירי: התפקיד שלנו הוא לדאוג שהסטנדרטים של הפעילות של האסדה הזאת יהיו גבוהים.

אהוד אדירי: היה לנו דיאלוג לא פשוט, שיח לא פשוט עם התושבים באזור.

אהוד אדירי: מרגע הנישוב, שאז אנשים ברחו מהבית למקומות מזוהמים פי כמה וכמה, ועד היום, האסדה לא גורמת לשום מפגע סביבתי.

אהוד אדירי: גם להתעורר מלפיד באמצע הלילה זה לא דבר נעים, לכן נדאג למזער את זה בשיתוף פעולה עם נובל, וגם, אם צריך, בצעדים מול נובל.

אהוד אדירי: אני לא חושב שנובל היא מפעיל שהיה עליו דגל שחור מתנוסס.

סונדוס סאלח: כאזרחים אנחנו לא צריכים לחשוש מאסון.

סונדוס סאלח: מספיק שיש תקלה כל ארבעה ימים במערכת הזאת כדי שתעלה בי חשש גדול.

סונדוס סאלח: עצם העובדה שמתחילת השנה עד אמצע מרץ לא היה שידור נתונים מעלה חשד שהיה שם משהו להסתיר.

סונדוס סאלח: יש לכם אחריות לכל הסביבה שאנחנו חיים בה.

סונדוס סאלח: אנחנו חייבים להבין, להכיר ולדעת את התחקירים סביב כל התקלות, אנחנו צריכים לקבל תכנית עבודה שתראה איך מפחיתים את מספר התקלות.

סונדוס סאלח: אם אתם כל הזמן חוקרים אבל אין הפחתה במספר התקלות, זה אומר שאתם עושים את אותן טעויות.

סונדוס סאלח: שווה שתהיה בדיקה חיצונית, לא רק בדיקה פנימית.

אהוד אדירי: אנחנו עושים בדיקה חיצונית.

סונדוס סאלח: אנחנו נבקש את הדוח של החברה החיצונית.

אהוד אדירי: המשרד נושא באחריות על התפקוד התקין של האסדה.

אהוד אדירי: היבט הבטיחות הוא באחריות של המשרד.

אהוד אדירי: אנחנו לא מסתמכים רק על החברה החיצונית מטעם נובל אנרג'י, אנחנו בעצמנו לוקחים חברה מהטובות בעולם.

אהוד אדירי: יהיה דוח שנחלוק עם הציבור את המסקנות שלו.

אהוד אדירי: אנחנו רוצים שהאסדה תהיה זמינה, שיהיה ניתן להסתמך עליה, כדי שבאמת נוכל להפחית את כל השימוש בפחם.

אהוד אדירי: חשוב לנו שלא יהיו תקלות בלתי צפויות.

סונדוס סאלח: האם רוב הגז הוא לשימוש פנימי או שרובו הולך לייצוא?

אהוד אדירי: גם וגם.

סונדוס סאלח: מה היחסים?

סונדוס סאלח: אם מייצאים את הרוב למדינות אחרות, איך אפשר לממש את הפוטנציאל של אסדת לוויתן במדינה הזאת?

אהוד אדירי: צורכי המשק קודמים.

סונדוס סאלח: יש לך אחוזים?

אהוד אדירי: האחוזים משתנים מיום ליום.

אהוד אדירי: אף אחד לא יכול לקבל רישיון לייצוא לפני שבודקים שכל צורכי המשק מסופקים קדימה לכל משך חוזה הייצוא, אפילו ברמה של יום יום בשנה, כדי שביום הכי חם בשנה יהיה מספיק גז לישראל.

אהוד אדירי: לא יהיו רשאים לייצא יותר מ-50% מהגז של לוויתן.

אהוד אדירי: לפחות 50% חייב להישמר לצורכי המשק הישראלי, גם אם זה ייקח הרבה זמן.

אהוד אדירי: אני חושב שייצוא גז למדינות שכנות הוא בעל חשיבות כלכלית, גאו-פוליטית וסביבתית.

אהוד אדירי: גם אם יגיע הגז לרצועת עזה, זה ישפר את איכות החיים שלנו בישראל.

רם בן ברק: לאיזה תרחיש קיצון אתם מתכוננים?

אהוד אדירי: קיבלתי דיווח לגבי התקלה שקרתה ב-27.4.

אהוד אדירי: היה מדובר שם בפיוז תקול שהעביר את המערכת למצב שהצריך הפעלת לפיד בלחץ גבוה.

אהוד אדירי: לגבי השאלה של חבר הכנסת, התרחיש שהתכוננו אליו כשתכננו את האסדה הוא תרחיש של פיצוץ האסדה.

אהוד אדירי: בתרחיש כזה, שהוא תרחיש קיצון, לא תהיה שום השפעה על החוף.

מיכל (מיקי) חיימוביץ': אתה יכול להסביר לי איך לא תהיה השפעה על החוף?

אהוד אדירי: המרחק מספק.

אהוד אדירי: לא תהיה סכנה בחוף.

מיכל (מיקי) חיימוביץ': מאיזו בחינה?

מיכל (מיקי) חיימוביץ': האם תהיה סכנה לים?

אהוד אדירי: מיקום האסדה זו שאלה גדולה.

מיכל (מיקי) חיימוביץ': לא נחזור אליה כרגע.

אהוד אדירי: אחד היתרונות במיקום - שכמות הנוזלים שמאוחסנת באסדה קטנה מאוד, הכל מתפנה כל הזמן לחוף.

אהוד אדירי: יש באסדה עד 2,000 חביות, שזה מאות טון.

אהוד אדירי: מדובר בכמות יחסית קטנה.

אהוד אדירי: בכריש תנין יכולים להיות עד 900,000, אם אני לא טועה.

מיכל (מיקי) חיימוביץ': פה זה ממש ליד החוף.

מיכל (מיקי) חיימוביץ': אני לא רוצה לחשוב מה יקרה אם 2,000 חביות יתפזרו כמה קילומטרים מהחוף.

יוני ספיר: אני כל כך מזועזע מהחול שזורים בעיני הציבור.

יוני ספיר: אסיף מדבר כאילו הוא נציגם של נובל אנרג'י, כאילו נובל אנרג'י מדברים מגרונו.

יוני ספיר: הוא אומר שלא היה זיהום בעת הנישוב, אבל בעת הנישוב הרוחות היו דרומיות.

יוני ספיר: איך יגיע זיהום אל החוף עם רוחות דרומיות?

יוני ספיר: הוא הגיע לים.

יוני ספיר: הוא טוען שכיום לא מגיע זיהום אל החוף.

יוני ספיר: אנחנו מזהים חריגות במזהם שנקרא אוזון, שזה מזהם שנוצר כתוצאה מתגובה פוטוכימית.

מיכל (מיקי) חיימוביץ': איפה אתם מזהים את האוזון הזה?

יוני ספיר: האוזון הזה נקלט במספר תחנות.

יוני ספיר: נשימה של אוויר מזוהם באוזון יכולה לגרום למגוון בעיות בטווח ארוך - כאבים בחזה, שיעול, צריבה בגרון, פגיעה בתפקוד מערכת החיסון, רגישות יתר למחלות הנגרמות מחיידקים ונגיפים, החמרה במחלות כמו ברונכיטיס, אסטמה ועוד.

יוני ספיר: מותרות 10 חריגות בשנה.

יוני ספיר: בכרם מהר"ל נמדדו 15 חריגות בחמישה חודשים.

יוני ספיר: אם נשווה לשנים קודמות, אנחנו נראה שבחמישה חודשים יש לנו פי שניים מאשר היה בכל שנת 2019, יש לנו יותר מאשר היה ב-2018, יש פי שלושה מ-2017, ויש פי שלושה מ-2016.

יוני ספיר: יש חריגות גם בחיפה.

יוני ספיר: האוזון נוצר רחוק ממקורות הפליטה.

יוני ספיר: יש לנו מאות דיווחים של תושבים שפנו אלינו אחרי אירועי הלפיד עם כאבים בחזה, שיעול, צריבה בגרון ועוד.

יוני ספיר: תסתכלו מה קרה מתחילת שנת 2020, מהרגע שאסדת לוויתן הכניסה גז אל החוף.

יוני ספיר: מה אנחנו רואים?

יוני ספיר: שיעור הגז, על פי הדוחות של חברת החשמל, ירד, ושיעור הפחם עלה.

יוני ספיר: הפרויקט האסטרטגי הדחוף והלאומי הזה אולי שירת את המצרים, אולי שירת את הירדנים.

יוני ספיר: כמעט ולא זורם גז לישראל.

יוני ספיר: חברת החשמל קונה מתקני גז נוזליים בעיקר.

אהוד אדירי: זה לא נכון.

יוני ספיר: דיברתם על מערכת מתקדמת להפחתת פליטות, מערכת טורבו אקספנדר.

יוני ספיר: יש לנו הקלטות של המהנדסים של נובל אנרג'י.

מיכל (מיקי) חיימוביץ': מערכת טורפדו אקספנדר היא לא מערכת להפחתת פליטות.

יוני ספיר: אנחנו יודעים שהמערכת הזאת היא מערכת לייבוש גז.

יוני ספיר: כשלנובל אנרג'י היה נוח לתאר אותה כמערכת להפחתת פליטות, היא עשתה את זה.

יוני ספיר: היא לא עמדה בלוח הזמנים להכניס את המערכת הזאת לפעולה.

יוני ספיר: דיברו על הכנסתה לפעולה באפריל.

יוני ספיר: עוד לפני הכנסתה לפעולה היו עשרות תקלות של הלפיד.

יוני ספיר: הקושי הוא לא בטורבו אקספנדר.

יוני ספיר: המשרד להגנת הסביבה עובד שנתיים וחצי בלי מדען ראשי ומשרד האנרגיה שנה וחצי בלי מדען ראשי.

יוני ספיר: סיניה נתניהו, שהייתה המדענית הראשית במשרד להגנת הסביבה במשך שבע שנים, אמרה שהמשרד להגנת הסביבה צריך לכרות בריתות בינלאומיות כדי להעביר ידע, ושהוא גם צריך לקחת גורמים מתוך התעשייה אל תוך המשרד.

יוני ספיר: למה אני אומר את כל זה?

יוני ספיר: כי אנחנו רואים את נובל אנרג'י מתעתעת במשרדי הממשלה בגלל חוסר הידע וחוסר ההבנה של משרדי הממשלה את התעשייה הזאת.

יוני ספיר: עשרות תקלות במספר חודשים זה בלתי סביר בעליל.

יוני ספיר: צריך לעצור את פעילות האסדה עד לקבלת הדוח של RPS, אותה חברה שאודי אדירי הזכיר קודם, ועד יישום המסקנות.

יוני ספיר: ההשלכות עלולות להיות הרות אסון.

יוני ספיר: ההדלקה של הלפיד היא רק בעת פעילות לא שגרתית הכוללת מקרי חירום, תחזוקה והשבתה מתוכננת של האסדה, שאלה לא היו המקרים.

יוני ספיר: אנחנו יודעים, וזה מתוך דברי שולי נזר, שנובל אנרג'י לא עמדה בסעיף 14 להיתר, לא התאימה את המערכת לניטור רציף בארובות.

יוני ספיר: המשרד להגנת הסביבה לא מגיב לפניותינו, הוא מסתיר מהציבור שורה ארוכה של דברים חשובים.

יוני ספיר: מידע אודות הפליטות בתהליכי הנישוב – היו שלוש פניות שלנו למשרד, לא קיבלנו עדיין את המידע.

יוני ספיר: מידע אודות הרכב הקונדנסט - הייתה פנייה לפי חופש המידע.

יוני ספיר: לגבי אירועי הלפיד – שלוש קריאות.

יוני ספיר: מה שכן קיבלנו יום לפני הדיון שהיה צריך להיות ב-4 ביוני, וזה בזכות הפעילות שלך, מיקי, זה ערימה של דוחות שכמעט אף אחד מהם לא עונה לבקשות שלנו.

יוני ספיר: אני מבקש שישלחו לנו את כל הדוחות שביקשנו.

מיכל (מיקי) חיימוביץ': האם תוכל לעביר לנו את רשימת הדוחות שאתם מבקשים, כדי שאנחנו נבקש אותם מהמשרד?

מיכל (מיקי) חיימוביץ': ננסה להיות כאן איזה שהוא גורם מתווך, על מנת שתוכלו לקבל את כל מה שאתם מבקשים.

יוני ספיר: בשמחה.

יוני ספיר: יש עוד שורה של דוחות שנובל אנרג'י מחויבת, כמו אחוז הקונדנסט המיוצר, שזה לפי סעיף 24, כמו תכנית זיהוי וטיפול בדליפות – סעיף 16 להיתר, כמו תכנית מיגון סביבתי – סעיף 21 להיתר.

יוני ספיר: כל זה לא פורסם לציבור.

יוני ספיר: לא ברור לי אם זה הגיע למשרד, לא ברור למה זה מוסתר מהציבור.

יוני ספיר: אנחנו במשבר אקלים חריף שהולך ומחריף.

יוני ספיר: טרם פורסם אומדן פליטות המתאן, שזה גז חממה חריף פי 86 מ-CO2.

יוני ספיר: זה היה צריך להיות מוגש לממונה בתוך שישה חודשים מיום כניסת ההיתר לתוקף.

יוני ספיר: זה לא פורסם.

יוני ספיר: את הדוח של RPS אנחנו דורשים לחשוף לעיני הציבור באופן מלא, לא להסתיר שום דבר.

מיכל (מיקי) חיימוביץ': כבר ביקשנו את פרסום הדוח והעברתו אלינו.

יוני ספיר: היצרן לניטור שפך ימי באמצעות גישה מרחוק היה צריך להיות מאושר עד 31 במאי.

יוני ספיר: לא קיבלנו אינפורמציה האם אושר, מי היצרן, מה התכניות.

יוני ספיר: שלחנו למשרד להגנת הסביבה דוח שפך שעשינו עם חברה שעשתה לנו אלפי סימולציות לגבי מיקומים שונים של אסדות.

יוני ספיר: האסדה בקרבת החוף היא המקום המסוכן ביותר לחוף הישראלי.

יוני ספיר: שיעור הנזק לחוף הישראלי יהיה גדול ביותר מהמיקום הזה.

יוני ספיר: אני חושב שזו העבודה הכי מקיפה ורחבה שנעשתה בישראל בהקשר למיקומים שונים של האסדה.

יוני ספיר: הזכרתם את אסדת תמר.

יוני ספיר: אסדת תמר הגישה את היתר הפליטה שלה לפני שלוש שנים.

יוני ספיר: הדיון הציבורי בנושא היתר הפליטה והערות הציבור להיתר הפליטה היו יחד עם זה של לוויתן, יום אחרי יום.

יוני ספיר: לוויתן קיבלה בנובמבר 2019 את ההיתר שלה.

יוני ספיר: אסדת תמר ממשיכה לזהם בלי שהמשרד יכול לאכוף את הדברים.

יוני ספיר: אני חושב שזה חמור מאוד לתושבי אשדוד ואשקלון.

מיכל (מיקי) חיימוביץ': שולי, נשמח לשמוע ממך את ההתרשמות הכללית שלך לגבי ההתנהלות של האסדה בחודשים האחרונים.

שולי נזר: הגז הטבעי חיוני כדי להחליף את התחנות הפחמיות.

שולי נזר: המשרד להגנת הסביבה רואה בגז הטבעי דלק ביניים.

שולי נזר: החזון שלנו, ואנחנו שותפים בחזון הזה עם משרד האנרגיה, שכל הדלק הפוסילי ייעלם, שאנרגיות מתחדשות משולבות באגירה ייכנסו.

שולי נזר: אנחנו נעבוד איתם כדי לעשות את זה.

שולי נזר: אנחנו לא רואים שיש בתחנות הניטור עלייה בזיהום כתוצאה מפעילות אסדת לוויתן.

שולי נזר: היינו רוצים שזה יימשך כך.

מיכל (מיקי) חיימוביץ': האם בנישוב לא הייתה עלייה בזיהום?

שולי נזר: לא.

יוסי וירצבורגר: בדקו בתחזיות אם יש רוח מערבית או לא כשאישרו את הנישוב.

שולי נזר: אנחנו לא מודדים רק דקה, אנחנו משקללים שמונה שעות, 24 שעות וחודשים.

מיכל (מיקי) חיימוביץ': מה לגבי החריגות באוזון שיוני ספיר דיבר עליהן?

שולי נזר: דיבר יוני ספיר על חריגות באוזון.

שולי נזר: יש גם חריגות באבק.

שולי נזר: החריגות האלו הן ארציות, הן לא רק באזור שמושפע מאסדת לוויתן.

שולי נזר: כאשר ראינו עליות בתחנות באזור החוף, באזור זיכרון, של אוזון או של חלקיקים, גם ראינו חריגות באזורים מאוד נרחבים בארץ.

שולי נזר: ממה זה נובע?

שולי נזר: מסופות אבק, מימים משולבים של שמש וזיהום אוויר.

שולי נזר: זיהום אוויר הוא דבר מורכב.

שולי נזר: כשנפלטים מזהמים מהאסדה או ממקורות רחוקים, אפילו בחו"ל, אנחנו מרגישים זיהום שניוני כמו אוזון בארץ.

שולי נזר: זאת אחת הסיבות למה אנחנו מוטרדים מהתקלות.

שולי נזר: ברגע שנפלטים מזהמים אורגניים כמו מתאן, כמו כל התרכובות שיש בגז הטבעי, הם עלולים אחר כך לבוא לידי ביטוי באוזון, בעלייה בריכוזי אוזון בגב ההר ובאזור מישור החוף, אם יש סירקולציה ברוח.

שולי נזר: התקלות מטרידות אותנו מהסיבה הזאת.

שולי נזר: המשרד מאוד מוטרד מכמות התקלות שראינו מתחילת ההפעלה המסחרית עד היום.

שולי נזר: אנחנו מקבלים תחקירים בהיבט של זיהום אוויר.

שולי נזר: אני יכולה לפלח את התקלות לפי גורמי כשל מרכזיים.

שולי נזר: 11 מהאירועים היו בגלל לחץ, טמפרטורה וויברציה, כל מיני התרעות שהביאו להפסקת האסדה; שמונה תקלות טכניות נובעות מהתקנה לא נכונה; חמישה אירועים בגלל כשל מחשובי או בגלל התרעה שגויה, התרעת שווא; אירוע אחד בגלל הפעלה לא נכונה.

שולי נזר: על עשרה אירועים לא דווח מה היה גורם הכשל.

שולי נזר: כאשר אתם רואים את אותה בעירה מאוד אינטנסיבית, לרוב אנחנו מדברים על אירועים של ספיקות מאוד גדולות של גז טבעי, אירועי HP.

שולי נזר: היו 24 אירועים של LP, שהם לרוב יותר מצומצמים; שבעה אירועים שהובילו להפעלה של שני הלפידים; ושלושה אירועים של HP, שזה אירוע שלא הוביל להפעלת הלפיד.

שולי נזר: כאשר הכנו את ההיתר לנובל, אחד הדברים ששימש בבסיס שיקול הדעת שלנו הייתה אותה בקשה להיתר שבו פרסה החברה את כל המידע.

שולי נזר: המידע הזה הוא גם מידע ציבורי, הוא מהווה את הבסיס לשיקול הדעת שעל בסיסו קבענו את ההיתר שלהם.

שולי נזר: בבקשה להיתר דובר על כך שאירועים כאלה צפויים להיות במקרים נדירים או באירועי קיצון.

שולי נזר: הפעלת ה-HP ואירועי תקלה כאלה היו אמורים להיות חריגים, בטח לא שלושים פלוס כמו בחודשים האלה.

מיכל (מיקי) חיימוביץ': מה נחשב נורמאלי בכמות חריגות לאסדה שמתחילה לפעול?

שולי נזר: נובל ציינו שאירועי חירום כאלה צפויים להיות במקרים נדירים, ולכן אנחנו ומשרד האנרגיה מוטרדים.

מיכל (מיקי) חיימוביץ': גם הוועדה מוטרדת.

שולי נזר: "שומרי הבית" וגורמים נוספים פנו אלינו בנוגע לפרסום התחקירים.

שולי נזר: התחלנו בהליך, על פי חוק חופש המידע, של פרסום התחקירים.

שולי נזר: על פי חוק אנחנו צריכים לתת את ההזדמנות לחברה, לעסק להתייחס לעניין סודות מסחריים או ביטחוניים.

מיכל (מיקי) חיימוביץ': האם את חושבת שהניטור שמתבצע היום הוא מספק?

שולי נזר: אני חושבת שהניטור שמתבצע היום הוא מספק.

שולי נזר: אנחנו מנטרים בשלושה מעגלים.

שולי נזר: יש ניטור אינטנסיבי בחוף, שאנחנו הולכים להגביר אותו.

מיכל (מיקי) חיימוביץ': את בטח מכירה את הטענות שכשקורה משהו פתאום תחנה זאת לא עובדת, תחנה זאת לא עובדת.

שולי נזר: בדקנו גם את זה.

שולי נזר: המצב הכי גרוע היה בתקלה שבה שלוש תחנות פעלו.

מיכל (מיקי) חיימוביץ': מתוך?

שולי נזר: חמש.

שולי נזר: לא היה מצב שלא היה ניטור, או מצב שהייתה תחנת ניטור אחת.

שולי נזר: היו תקלות מסוגים שונים – מנפילת מתח, עד בעיות אחרות בתחנות.

שולי נזר: לא היה מצב שלא היה ניטור.

שולי נזר: מעגל שני זה המעגל על הגדר.

שולי נזר: הניטור על הגדר לא ימדוד את מה שיוצא מהלפיד.

שולי נזר: זה כמו שתחנות הניטור שנמצאות על גדר תחנת הכוח בחדרה לא מודדות את מה שנפלט מהארובה.

שולי נזר: תחנת הניטור הסביבתית בגדר, ובעתיד גם תחנת הניטור שדרש האיגוד, תמדוד דליפות בעיקר.

שולי נזר: כשעשינו שם דיגומים ראינו שהריכוזים שם היו נמוכים.

שולי נזר: הם עומדים בתקן מחמיר, לכן דליפות אין, ואם יש, הן עומדות בתקנים.

שולי נזר: אנחנו גם דורשים ניטור במקור עצמו.

שולי נזר: המקור עצמו זה הארובות.

שולי נזר: בלפיד לא ניתן למדוד את הזיהום, לכן מודדים מדדים תפעוליים.

שולי נזר: רק לאחרונה נובל עמדו בדרישה שלנו והשלימו את החיבור של המצלמה למוקד שלנו.

שולי נזר: יש מעגלי ניטור מספקים.

שולי נזר: יחד עם זאת, יש הפרות של ההיתר.

שולי נזר: התחקירים שביקשנו, ובייחוד התחקיר של האירוע שהיה ב-11 בפברואר, מעלים חשש להפרות.

מיכל (מיקי) חיימוביץ': מה המקור שלהן?

שולי נזר: לא הייתי רוצה להיכנס פה לפרטים.

מיכל (מיקי) חיימוביץ': למה?

שולי נזר: אנחנו מכינים כרגע את ההתראות לעיצומים, אנחנו בודקים את כל הנתונים.

מיכל (מיקי) חיימוביץ': האם אנחנו בשלב של התראות או שניתנו קנסות?

שולי נזר: הוצאנו התראה אחת על אי העברת נתוני מצלמת הווידאו של הלפיד ב-21.4.

שולי נזר: כשנובל תגיש את עמדתה, אנחנו נבחן את זה בצורה שקולה.

משה ארבל: האם גברתי תוכל לתת לוחות זמנים לוועדה?

מיכל (מיקי) חיימוביץ': האם הושתו איזה שהן קנסות על נובל אנרג'י?

שולי נזר: כן.

שולי נזר: תהליך הוצאת קנסות הוא תהליך שיש בו שלבים.

שולי נזר: השלב הראשון הוא כוונה להטלת עיצום.

שולי נזר: כוונה להטלת עיצום על אי חיבור המצלמה יצאה.

שולי נזר: אנחנו שוקלים להוציא הודעה על כוונה להטלת עיצום בגין חריגות נוספות בהיתר.

שולי נזר: אנחנו עוברים על כל התחקירים, בודקים את הדברים לעומק.

שולי נזר: אני מעריכה שבשבועות הקרובים זה ייצא.

שולי נזר: יש חשש להפרות שנוגעות לפליטה של גזים לאטמוספרה.

מיכל (מיקי) חיימוביץ': אני אשמח גם לשמוע ממך, שולי, על הדיאלוג שלך מול נובל.

מיכל (מיקי) חיימוביץ': אני יודעת שבמהלך הזמן הזה היו סירובים שלהם לגבי שיתופי פעולה.

מיכל (מיקי) חיימוביץ': האם את מרגישה שאת מקבלת מהם את כל הנתונים שאת צריכה?

מיכל (מיקי) חיימוביץ': האם את מקבלת מהם את שיתוף הפעולה שאת מצפה מגוף כזה?

שולי נזר: העובדה שהוצאנו עיצומים מדברת בפני עצמה.

מיכל (מיקי) חיימוביץ': את כל הזמן אומרת שהוצאתם עיצומים, אבל תכל'ס עוד לא הושתו קנסות, זה הכל בתהליך.

שולי נזר: בוודאי, זה הכל בתהליך, אבל ברגע שהוצאנו כוונה להטלת עיצום זה כבר התחלת תהליך אכיפה.

מיכל (מיקי) חיימוביץ': מה גודל העיצומים?

מיכל (מיקי) חיימוביץ': על פי מה הם נקבעים?

שולי נזר: מיליונים.

שולי נזר: תהליך הוצאת העיצום מתחיל בבחינה שלנו את חומר הראיות, העברה להתייחסות הגורם שעליו מוטל העיצום, ואז החלטה על גובה העיצום.

מיכל (מיקי) חיימוביץ': את עדיין משרטטת איזו שהיא תמונת מצב שלאורך זמן מסוים לא הייתה לכם יכולת ראייה בתוך האסדה.

שולי נזר: מדויק.

שולי נזר: הדרישה שלנו לקבל חיבור של מכשירי הניטור למשרד היא לא רק מאסדת לוויתן.

שולי נזר: עשרות מפעלים מעבירים אלינו את המידע ממכשירי הניטור, וזה כדי שנוכל לתת לציבור מידע שקוף וברור מה נפלט.

שולי נזר: אנחנו מפרסמים את הדברים באתר האינטרנט שלנו.

שולי נזר: נובל שגו בנושא הזה, הם בחרו לעכב את החיבור של המצלמה - דבר שפגע ביכולת שלנו לתת מידע.

שולי נזר: הציבור מוטרד ופונה אלינו.

שולי נזר: כשאנחנו לא רואים מה קורה, כשאנחנו לא יודעים האם יש הדלקת לפיד, האם הדלקת הלפיד נעשתה על פי ההוראות, אנחנו לא יכולים לתת מידע לציבור.

שולי נזר: האינטרס של נובל היה להעביר אלינו את המידע, כדי שנוכל לתת מידע לציבור שמודאג.

מיכל (מיקי) חיימוביץ': האם את יכולה להגיד שזה השתנה?

מיכל (מיקי) חיימוביץ': האם היום אתם כבר מחוברים?

שולי נזר: כן.

מיכל (מיקי) חיימוביץ': אם יידלק היום שוב פעם הלפיד, את תדעי על זה בזמן אמת?

שולי נזר: בזמן אמת.

שולי נזר: המוקד שלנו עובד, יש לנו כוננים, אנחנו יודעים מה קורה.

רן עמיר: אנחנו מלווים את פרויקט לוויתן החל משלבי התכנון שלו, שזה תמ"א 37ח', דרך ההקמה, דרך הרגליים, דרך כל ההיתרים ורישיונות המתקן.

רן עמיר: למתקן אסדת לוויתן, שהוא מתקן טיפול בגז על כל היבטיו, יש היתר פליטה לאוויר, יש היתר הזרמה לים, יש רישיון עסק, יש היתר רעלים, יש תכנית חירום למצב של שפך שמן לים, ויש תכנית ניטור לסביבה הימית, לא רק למה שקורה באוויר ובאוכלוסייה.

רן עמיר: הצוות שלנו, שהוא צוות פיקוח, עולה לאסדה.

רן עמיר: גם לאניית קידוח שנמצאת 130 קילומטר מפה אנחנו מגיעים.

רן עמיר: הצוות שלנו מבצע ביקורת של כל אותם היתרים ורישיונות.

רן עמיר: אנחנו מתייחסים לאסדת לוויתן בחשדנות ובדאגה כמו לכל מתקן אחר בים.

רן עמיר: אמנם זה מתקן עם פוטנציאל לא קטן לזיהום סביבה, אבל יש מתקנים אחרים עם פוטנציאל לחומרת פגיעה הרבה יותר גדולה בסדרי גדול.

מיכל (מיקי) חיימוביץ': זה לא אמור להרגיע אותנו.

רן עמיר: הפיקוח על אסדת לוויתן העלה לא מעט תקלות.

רן עמיר: לפחות לגבי אירוע אחד או סדרת אירועים אחת נקראה נובל אנרג'י לשימוע אצלנו ביחידה.

רן עמיר: בעקבות אותו שימוע החלטנו להטיל עיצום כספי על הפרות של היתר ההזרמה לים.

רן עמיר: זה הוזכר כאחת הסנקציות שננקטו.

רן עמיר: יש שני עיצומים כספיים שנמצאים בשלבים כאלה ואחרים של הכנה על הפרות של היתר הפליטה לאוויר.

רן עמיר: האסדה הזאת והמתקן הזה נמצאים בפוקוס שלנו בנושא של פיקוח ובנושא של אכיפה.

רן עמיר: אנחנו לא עוברים לסדר היום על שום דבר.

רן עמיר: אין שום אירוע שעובר ולא מתוחקר או נבדק על ידנו.

רן עמיר: אנחנו פועלים כשנמצאות הפרות.

רן עמיר: אנחנו לא מזהים שום החמרה בשום פרמטר - לא בסביבה הימית, לא באוויר.

רן עמיר: גם הסביבה הימית נמצאת תקינה, גם הסביבה של האוכלוסייה שנמצאת 10 קילומטר מאותו מתקן נמצאת תקינה.

רן עמיר: הניטור הימי זה סט שלם של בדיקות שנובל אנרג'י מחויבת לבצע סביב המתקן.

מיכל (מיקי) חיימוביץ': שמתייחסות למים עצמם?

רן עמיר: לאיכות המים, לחי שנמצא במים, לקרקעית, לאורך הצנרת.

רן עמיר: יש פה סט שלם של בדיקות שהם מחויבים לבצע לפי ההנחיות שלנו.

רן עמיר: כשהם מדווחים אלינו אנחנו בודקים, ולפי זה מפיקים את המסקנות.

יוליה מלינובסקי: מה מוסכם בינינו?

יוליה מלינובסקי: מוסכם שהגז חשוב למדינת ישראל בפן הכלכלי ובפן הגאו-פוליטי, כשברור לכולנו שגז זה יותר טוב מפחם.

יוליה מלינובסקי: דבר שני שמוסכם על כולנו - שאנחנו צריכים לשאוף שהדבר הזה לא יפגע באיכות הסביבה, באיכות החיים שלנו, כי בסופו של דבר איכות הסביבה זה איכות החיים.

יוליה מלינובסקי: השאלה מה אנחנו עושים.

יוליה מלינובסקי: אני לא מסכימה עם הגישה הקיצונית של לסגור הכל.

יוליה מלינובסקי: אפשר גם להגיד שאם אנחנו רוצים להילחם בתאונות דרכים - שלא ניסע ברכב, ואם אנחנו רוצים להילחם בקורונה - שנסגור את כולם בבתים.

יוליה מלינובסקי: ברור שנובל אנרג'י חייבים לעמוד בכל הדרישות ולשתף פעולה באופן מלא עם גורמי האכיפה והפיקוח, עם משרד האנרגיה ועם המשרד להגנת הסביבה, אבל מצד שני, לא צריך לנקוט בגישה קיצונית ודורסנית מידי.

יוליה מלינובסקי: בדבר הכי בטוח קורות תקלות.

יוליה מלינובסקי: אף אחד לא חשב שהדבר הזה בחיפה ייפול, אבל הוא נפל.

יוליה מלינובסקי: אנחנו חייבים להתייחס לזה בצורה שקולה, אנחנו חייבים להבין שתקלות יכולות לקרות.

יוליה מלינובסקי: אם תקלות קורות, צריך לתת להן טיפול מיטיבי ולדאוג שיהיו כמה שפחות.

יוליה מלינובסקי: האינטרס שלנו הוא א', שיהיה לנו גז, וב', שאנחנו כתושבים ואזרחים לא ניפגע סביבתית.

יוליה מלינובסקי: מילת המפתח היא לשמור על איזון בין הצד הכלכלי והטכנולוגי לבין השמירה על איכות הסביבה.

יוליה מלינובסקי: אני ממש לא מסכימה עם הגישה של לסגור, של לשים את המנעול.

רן עמיר: אני אתייחס לעניין של שפך נפט ושפך קונדנסט מאסדת לוויתן.

רן עמיר: כאשר מוקם מתקן כזה, אנחנו דורשים ממנו להכין תכנית חירום מפעלית לטיפול בזיהום ים בשמן, שזה חלק, שזה מרכיב מהתכנית הלאומית למוכנות ותגובה לאירועי זיהום ים בשמן.

מיכל (מיקי) חיימוביץ': האם נעשה תרגיל חירום כזה?

רן עמיר: בוודאי.

רן עמיר: נובל אנרג'י נערכה בזמן הקמת תמר.

רן עמיר: היא הרחיבה את ההערכות שלה כשהוקם לוויתן.

רן עמיר: היא נדרשת במסגרת התכנית להחזיק ציוד לחימה בזיהום ים בשמן, היא נדרשת להחזיק ספינות, כוח אדם, והיא נדרשת, כמו שאמרת כרגע נכון, לתרגל.

מיכל (מיקי) חיימוביץ': אם חס וחלילה יקרה אירוע כזה, אנחנו סומכים על נובל אנרג'י שיתפעלו את ההצלה של הים שלנו?

רן עמיר: אנחנו סומכים על כולם ביחד.

מיכל (מיקי) חיימוביץ': מי עוד?

רן עמיר: יש תכנית חירום לאומית.

רן עמיר: כשיש אירוע, המפעיל שאצלו בבית קרה האירוע מחויב להגיב מיד.

רן עמיר: פה מדובר על לוחות זמנים מאוד מהירים.

רן עמיר: אם הוא לא מצליח, הוא מחויב גם להודיע.

רן עמיר: אנחנו תמיד נמצאים שם.

רן עמיר: אנחנו יודעים להפעיל גופים נוספים, כמו קצא"א, חברת חשמל, נמלים, קבלנים פרטיים.

מיכל (מיקי) חיימוביץ': האם נערך תרגול פיזי בשטח של שפך נפט מאז שהוקמה האסדה והחל התפעול שלה?

רן עמיר: מספר פעמים.

רן עמיר: גם בים, על ידי כלים של נובל אנרג'י יחד איתנו ויחד עם גורמים נוספים, וגם בחופים.

רם בן ברק: המפעילים הגדולים ליד מתקן חגית הם חלק מאותו מערך של פליטת נוזלים?

רן עמיר: כן.

רן עמיר: המכלים בחגית הם אותם מכלי חירום לקליטת קונדנסט.

מיכל (מיקי) חיימוביץ': האם בעקבות התרגול הזה אתה יכול להגיד בשקט שאנחנו מוכנים לתרחיש כזה?

רן עמיר: אני לא יכול אף פעם להגיד שום דבר בשקט, אני תמיד מודאג.

רן עמיר: אני צריך לדאוג שאכן חברת נובל אנרג'י ואחרים יעשו את העבודה, יעשו את התרגול הזה לשביעות רצוננו.

רן עמיר: אחד ההתרגילים שלנו בקרוב יהיה תרגיל שיעשה סימולציה של שפיכת קונדנסט.

רן עמיר: נובל אנרג'י תעבוד בים, אנשי חוף הכרמל יעבדו בחוף, רשות הטבע והגנים תעבוד, אנחנו נעבוד, ויהיו גורמים נוספים.

מיכל (מיקי) חיימוביץ': אני רוצה לבקש שנעודכן לגבי תאריך התרגול הזה.

רן עמיר: בשמחה.

מיכל (מיקי) חיימוביץ': נובל אנרג'י טוענת שרוב התקלות הן יזומות.

אהוד אדירי: אני לא מכיר טענה כזאת.

מיכל (מיקי) חיימוביץ': יש אירועים תחזוקתיים שכתוצאה מהם הופעל גם הלפיד.

אהוד אדירי: התקלות שדיברנו עליהן הן לא אירועים מתוכננים.

אהוד אדירי: אני לא חושב שנובל טוענת את זה.

אהוד אדירי: אולי היה מקרה אחד.

מיכל (מיקי) חיימוביץ': אולי המושג היותר נכון הוא תקלה תפעולית.

יוסי וירצבורגר: אם יש אירוע שבו יש צפי שהלפיד יופעל, חייבים לדווח 48 שעות קודם.

מיכל (מיקי) חיימוביץ': האם אתם מקבלים את ההתראה הזאת תמיד?

יוסי וירצבורגר: אני לא זוכר מתי בפעם האחרונה הייתה הפעלת לפיד מתוכננת.

יוסי וירצבורגר: בנישוב היה צריך דיווח של 48 קודם.

יוסי וירצבורגר: כשהם התכוננו להפעלת הטורבו אקספנדר, הם דיווחו לנו שיש צפי שבשבוע לאחר מכן זה צריך לקרות.

יוסי וירצבורגר: הלפיד הופעל אז בגלל תקלה, לא בגלל המועד שהם תכננו.

יוסי וירצבורגר: הם לא הספיקו לדווח על המועד, כי הייתה תקלה לפני כן.

מיכל (מיקי) חיימוביץ': מעדכנים אותי שב-31.5 הייתה איזו שהיא תקלה וקרב גרסאות על מה שקרה שם.

מיכל (מיקי) חיימוביץ': אתם מכירים את הסוגיה הזאת?

אהוד אדירי: אין לנו קרבות גרסאות.

אהוד אדירי: אמרנו בצורה ברורה שהפעלת הלפיד הייתה בלתי מתוכננת.

אהוד אדירי: זה שתוכננה הפעלת לפיד ביום שלישי לא הופך את זאת שהייתה ביום ראשון למתוכננת.

יוסי וירצבורגר: התקלה של ה-31 במאי לא תוכננה.

יובל ארבל: לא הוזכר פה פורום לוויתן, שזו יוזמה של ארגוני הסביבה.

יובל ארבל: הוקם לפני שנה פורום שיש בו נציגות לארגוני הסביבה, לנובל אנרג'י ולרשויות המדינה, שעוסק בפיקוח על הפעלת האסדה.

יובל ארבל: הפורום הזה מתכנס מעט מידי.

יובל ארבל: התשובות שאנחנו מקבלים בפורום הן חלקיות.

מיכל (מיקי) חיימוביץ': כמה דיונים של פורום לוויתן היו עד עכשיו?

יובל ארבל: עד היום היו ארבעה דיונים.

יובל ארבל: הפורום התחיל בדיונים במהלך הבנייה של האסדה, כשהדיון האחרון היה לפני חודש.

יובל ארבל: סיכום הדיון עוד לא הופץ.

יובל ארבל: אף אחד מהשותפים בו, חוץ ממני, לא הגיע לסיכום הדיון הטוב שהפיץ משרד האנרגיה.

יובל ארבל: עלתה בקשה בדיון לקבל פירוט יותר מלא לגבי כל נושא הרעד שהיה במהלך הוויברציות שהיו במערכת הצנרת.

יובל ארבל: מהנדס נובל אנרג'י הודיע שכנראה אנליזה כזאת בוצעה.

יובל ארבל: לא הייתה תשובה ברורה.

יובל ארבל: הוא אמר שהוא ייתן תשובה, אבל עד היום לא קיבלנו תשובה.

יובל ארבל: לא קיבלנו אפילו סיכום מפורט.

יובל ארבל: לא ברור לי אם הסיכום שנשלח הוא הסיכום, אם אני צריך להפיץ אותו הלאה.

יובל ארבל: אני מחויב להפיץ את הסיכומים האלה לכל שאר ארגוני הסביבה.

מיכל (מיקי) חיימוביץ': יוסי, הם יכולים להפיץ את זה?

יוסי וירצבורגר: הוא יכול להפיץ את זה.

יוסי וירצבורגר: הוא צודק, הוא היחידי שהעיר.

יוסי וירצבורגר: הייתה הערה קטנה של רשות הכבאות.

מיכל (מיקי) חיימוביץ': בדרך כלל כשלא מעירים זה סוג של הסכמה.

יוסי וירצבורגר: היה חשוב לי להפיץ את זה עוד לפני הדיון.

מיכל (מיקי) חיימוביץ': יובל, מה לפי דעתך התדירות המתבקשת של הפורום הזה?

יובל ארבל: אני חושב שהתדירות צריכה להיות כל שלושה חודשים, כי האנשים עסוקים, עובדים, הם לא יכולים להתפנות ליותר מזה.

יובל ארבל: חייב להיות יותר דיווח, חייבת להיות יותר התכתבות, לא רק פגישות.

יובל ארבל: צריך להיות יותר פינג פונג שמאפשר מתן מידע לציבור.

יובל ארבל: אני חושב שהפורום הזה לא צריך לשבת רק על לוויתן, יש עוד מתקני הפקה בים מתוכננים וקיימים שאין עליהם שום פיקוח ציבורי.

יובל ארבל: יש פיקוח של הממשלה, אבל זה לא שקוף.

יובל ארבל: אנחנו לא יודעים מה קורה בתמר, אנחנו לא יודעים מה עם הנחת הצינור של כריש תנין.

יובל ארבל: אני חושב שאותו פורום צריך להפוך למועצה ציבורית שמבקרת, מלווה את כל עבודות ההפקה של גז ונפט בים, שזו גם ההצעה שהגשנו למשרד האנרגיה לפני שנה וחצי.

יובל ארבל: אני מקווה שלשם זה יתפתח.

יובל ארבל: אני מברך על זה שיש חברה חיצונית שתעשה חקירה, בדיקה של כל התקלות שהיו, אבל חשוב שיהיה גוף ציבורי שיבקר את אותה בדיקה, יקבל את השאלות, יקבל את מה שצריך לבדוק, יקבל אחר כך את התשובות ואת המסקנות.

יובל ארבל: יכול להיות שאותו גוף לא יראה כל פרט ופרט הנדסי, אבל הוא חייב לקבל ראייה כוללת של הדברים, שזה לא המצב היום.

יובל ארבל: הנושא של ההזרמות לא פורסם עד עכשיו, למרות שהיטל ההזרמה מאפשר הזרמה במידה מסוימת.

יובל ארבל: כמו שלא פורסמו הנתונים של הפליטות מתמר, כך גם נתוני ההזרמה מלוויתן לא פורסמו.

יובל ארבל: אני מקווה שההתנהלות תהיה יותר שקופה ובטוחה בעתיד.

חיזקי סיבק: אסדת לוויתן, שיש כאלה שמסתכלים עליה חיובית, יש כאלה שמסתכלים עליה שלילית, היא עדיין מגה אירוע במדינת ישראל, לפחות ביחס אלינו ולגודל שלנו.

חיזקי סיבק: אני חושב שאחד הדברים החשובים שצריכים לקרות זה איזה שהוא דיווח רבעוני אלייך, יושבת-ראש הוועדה, ודיווח לוועדה הנכבדה הזאת - לדווח על התקלות, לשקף את התחקור שלהן לציבור.

חיזקי סיבק: למי שתומך באסדה אין מה להסתיר, כי הוא צריך להציג את הדברים לציבור.

חיזקי סיבק: מי שמתנגד - צריך לדעת על מה.

חיזקי סיבק: הדיווח הוא דיווח חשוב מאוד.

חיזקי סיבק: הנושא השני הוא נושא של עיסוק במרחב הימי.

חיזקי סיבק: אני חושב שהוועדה חייבת להתעסק בהיבט של הפנים ובהיבט של איכות הסביבה במרחב הימי, היא חייבת לפתח דיון רחב מעבר לאסדת לוויתן.

חיזקי סיבק: אני חושב שאפשר לבנות איזה שהוא פורמט לדיווח תקופתי שמרכז את התקלות, את התחקור שלהן ואת המסקנות.

בנימין זומר: אני רוצה לחזור על ההזמנה ששלחתי אלייך, גברתי היושבת-ראש, ולחברי הוועדה לבקר באסדה.

מיכל (מיקי) חיימוביץ': אני אציע לחברי הוועדה.

מיכל (מיקי) חיימוביץ': נשיב לכם בקרוב.

בנימין זומר: אנחנו חושבים שחשוב לראות ולהבין.

בנימין זומר: שמענו היום מהמשרד להגנת הסביבה, ממשרד האנרגיה ומאסיף שלא הייתה פה חריגה באיכות האוויר.

בנימין זומר: אנחנו מתנהלים בישראל מ-1998 באחריות סביבתית ובשמירה על בטיחות באספקה.

בנימין זומר: בשיתוף עם המדינה הובלנו למהפכה סביבתית.

בנימין זומר: לא רק שהבאנו תעשייה חדשה, גם הובלנו מהפכה סביבתית.

מיכל (מיקי) חיימוביץ': ראינו את תשדירי השירות שלכם כל ערב בטלוויזיה - פרויקט לאומי נפלא, נהדר.

מיכל (מיקי) חיימוביץ': אני אשמח אם תתייחס לכמות התקלות הבלתי מתקבלת על הדעת של האסדה מאז שהחלה לפעול.

בנימין זומר: אנחנו לא שבעי רצון מכמות התקלות.

בנימין זומר: אנחנו עובדים כדי לשפר ולהפחית.

בנימין זומר: אין לנו את ההתקן היבשתי, הכל נעשה בלב ים.

בנימין זומר: אנחנו עומדים בתוך המעטפת המקובלת של סגירות או אירועים.

בנימין זומר: אנחנו בקשר עם משרדי הממשלה.

בנימין זומר: גם עם משרד האנרגיה, גם עם המשרד להגנת הסביבה.

בנימין זומר: אנחנו מברכים על הבקרה ועל הפיקוח.

בנימין זומר: אנחנו בטוחים שהמשרדים יכולים להתגאות באסדה הזאת.

בנימין זומר: נעבוד בשיתוף פעולה בשנים הבאות ובעשורים הבאים.

מיכל (מיקי) חיימוביץ': האם אתה יכול להסביר לנו את כמות התקלות שגם הרגולטורים שלכם טוענים שהיא כמות בלתי מתקבלת על הדעת?

בנימין זומר: אנחנו רואים צמצום בכמות האירועים האלה.

בנימין זומר: 70% מהאירועים קרו בשלושת החודשים הראשונים.

בנימין זומר: אנחנו לא נחים על זרי דפנה, אנחנו עושים את כל הבדיקות כדי לצמצם כמה שניתן.

בנימין זומר: אנחנו עומדים בכל הנהלים השונים.

בנימין זומר: יוסי הזכיר שהיה משהו בתקופת הקורונה.

בנימין זומר: לא קשור לתקופת הקורונה, נהלי הדיווח השתנו.

בנימין זומר: עמדנו ונמשיך לעמוד בנהלי הדיווח ובדרישות של המשרדים השונים.

מיכל (מיקי) חיימוביץ': תודה רבה.

מיכל (מיקי) חיימוביץ': ניתן לכם תשובה בקרוב מאוד לגבי הסיור באסדה.

רם בן ברק: מתי בחדרה יפסיקו לעבוד עם פחם?

אהוד אדירי: לפני כמה שנים המשק עבד עם 60% פחם ו-40% גז.

אהוד אדירי: הגענו למצב שאנחנו היום ב-70% גז ו-30% פחם.

אהוד אדירי: אנחנו רוצים להיות בתוך עשור במקום של 70% גז ו-30% מתחדשות.

אהוד אדירי: בחדרה יש שש יחידות ייצור בגז.

אהוד אדירי: ארבע מתוכן הן יותר ישנות ויותר מזהמות.

אהוד אדירי: התחייבנו לסגור אותן בשנת 2022.

אהוד אדירי: עד שנסגור אותן לחלוטין אנחנו מפחיתים בהן פעילות.

אהוד אדירי: החברה מחויבת להפחית בהן פעילות.

אהוד אדירי: בכל יחידות הפחם בישראל, שאלו השתיים החדשות בחדרה ועוד ארבע יחידות באשקלון, מתכוונים עד סוף שנת 2025 להפסיק את השימוש השוטף בפחם, הן יעברו לעבוד בגז.

רם בן ברק: מה השימוש בגז עשה לאוויר במדינת ישראל?

שולי נזר: הוא עשה רק טוב.

שולי נזר: מזהמים כמו גופרית דו חמצנית שהיית מריח כשהיית נוסע בחיפה או בחדרה, שהוא מזהם מאוד מסוכן לבריאות, ירדו בעשרות אחוזים.

שולי נזר: יחד עם זאת, יש לנו עדיין בעיות של זיהום אוויר שצריך לפתור.

שולי נזר: הבעיות נובעות בגלל הפיתוח, בגלל העלייה ברמת החיים, בגלל התחבורה והתעשייה.

שולי נזר: הגז הטבעי הוא עדיין דלק פוסילי, רק הוא מזהם פחות, סביב ה-30% עד 50% פחות.

שולי נזר: צריך לזכור שהביקושים לחשמל עולים, כך שסך הזיהום כן צפוי לגדול.

מיכל (מיקי) חיימוביץ': יש נתונים לגבי פליטות גז מתאן מכל הייצור של הגז?

מיכל (מיקי) חיימוביץ': אנחנו יודעים שמתאן הוא גז חממה שמשפיע יותר מאשר פחמן דו-חמצני.

שולי נזר: זה נושא שאנחנו עובדים עליו.

שולי נזר: יש לנו פערי עבודה בנושא הזה.

שולי נזר: זה נכון, מתאן ידוע כמקור פליטה משמעותי ברגע שמתחילים לעסוק בגז.

שולי נזר: בעיקר פליטה מצנרת, מקידוחים.

שולי נזר: אין לי פה כרגע מידע, אבל המשרד עובד על זה.

אהוד אדירי: פליטת המזהמים בייצור חשמל ירדה ויורדת בשיעור דרמטי.

אהוד אדירי: כמו שציינה שולי, בארבע השנים האחרונות המזהמים המקומיים מייצור חשמל פחתו ב-50%.

אהוד אדירי: התכנית שלנו עד שנת 2025 תביא לצמצום של למעלה מ-90%, 92% בזיהום האוויר מייצור חשמל.

אהוד אדירי: אם היו מצליחים לעשות את זה בעוד איזה שהוא סקטור במדינת ישראל, מדינת ישראל הייתה מדינה מאוד מאוד נקייה.

אהוד אדירי: האתגר הבא, שהוא מאוד מאוד חשוב, זה להעביר את התחבורה לחשמל, כי אז אותו פקטור משמעותי יחול גם על התחבורה.

מיכל (מיקי) חיימוביץ': אני מזמינה אתכם לבוא איתי לאגף התקציבים במשרד האוצר בעניין הזה.

אהוד אדירי: אני אשמח.

אהוד אדירי: העניין של גזי חממה חשוב מאוד.

אהוד אדירי: שם הגז הטבעי מצמצם, רק לא דרמטית כמו בזיהום אוויר.

אהוד אדירי: בין 2014 ל-2025 אנחנו מתכוונים להפחית לפחות 32% מפליטות ה-CO2.

אהוד אדירי: אם אתה מתקנן את זה לנפש, זה למעלה מ-50% מפליטות ה-CO2 בייצור חשמל.

אהוד אדירי: לגבי מתאן, שהוא באמת גז חממה, אנחנו עושים על זה עבודה שנשמח לחלוק.

מיכל (מיקי) חיימוביץ': עוד כמה זמן תהיה העבודה?

אהוד אדירי: זה בתכנית העבודה שלנו של השנה.

אהוד אדירי: אנחנו מנסים להעריך עד כמה שניתן את פליטות המתאן שנגרמות מתעשיית הגז בישראל.

מיכל (מיקי) חיימוביץ': אני אשמח לקבל את הנתונים האלה בהקדם.

מיכל (מיקי) חיימוביץ': האם זה נכון שאין מדען ראשי למשרד האנרגיה?

אהוד אדירי: יש מדען ראשי בפועל.

אהוד אדירי: המדענית הראשית של המשרד פרשה לפני כשנה וחצי.

אהוד אדירי: יש אדם שנושא במשרה הזאת כממלא מקום, בן אדם רציני ואחראי עם הרבה ניסיון.

מיכל (מיקי) חיימוביץ': אני יודעת שגם למשרד להגנת הסביבה אין מדען ראשי כבר הרבה מאוד זמן.

מיכל (מיקי) חיימוביץ': אדוני המנכ"ל, האם אתם שוקלים, לאור ריבוי התקלות באסדת לוויתן, לעצור את פעילותה עד שנקבל את אותו דוח של אותה חברה בינלאומית?

אהוד אדירי: אנחנו לא שוקלים לעצור.

אהוד אדירי: אני לא שמעתי קריאה כזאת מאף אחד, להוציא אולי את מי שקרא לא להקים אותה מלכתחילה ושלח את כל תושבי האזור לתל-אביב.

אהוד אדירי: המשמעות של סגירה על המשק הישראלי ועל הסביבה בישראל תהיה שלילית.

אהוד אדירי: אם אנחנו נזהה כתוצאה מהבדיקה או מכל דבר אחר שיש צורך להפסיק את האסדה, אנחנו נפסיק את האסדה, יש לנו סמכות לעשות את זה.

מיכל (מיקי) חיימוביץ': יש לכם גם סמכות להחליף את מי שמתפעל את האסדה?

אהוד אדירי: האסדה הזאת הוקמה ופותחה בזמן קצר על ידי חברת נובל אנרג'י.

אהוד אדירי: אין לנו סמכות לקחת נכס שהוא לא שלנו ולהחליט שהוא שלנו.

אהוד אדירי: ודאי שיש לנו סמכות להפסיק פעולה, ודאי שיש לנו סמכות לקחת רישיון.

אהוד אדירי: יש לנו סמכויות לעשות הרבה מאוד דברים.

אהוד אדירי: אנחנו מסתכלים על מה טוב לציבור במדינת ישראל.

אהוד אדירי: כן נקטנו פעולות שהמשמעות שלהן הייתה הגבלה של הפקה באסדה.

אהוד אדירי: אנחנו לא שמחים לעשות את זה, אבל עשינו את זה כשחשבנו שיש צורך.

אהוד אדירי: אם נגיע למקום שבו תוצאות הבדיקה יגידו שיש צורך לעשות באסדה איזו שהיא פעולה שמחייבת את עצירת האסדה, אנחנו נעשה את זה.

מיכל (מיקי) חיימוביץ': מה העמדה שלך לגבי הקמה של איזו שהיא ועדת בדיקה ממשלתית משותפת לכם ולמשרד להגנת הסביבה - אולי גם להוסיף לזה מומחים מהאקדמיה - כדי לבחון את הסיבות שגרמו לכל אותן תקלות חוזרות ונשנות שאנחנו שומעים עליהן?

אהוד אדירי: אני חושב שבסוף האחריות על הבטיחות והתפעול התקין של האסדה מוטלת על משרד האנרגיה.

אהוד אדירי: בהיבטים מסוימים היא מוטלת על המשרד להגנת הסביבה.

אהוד אדירי: במסגרת האחריות אנחנו עושים תהליכי בדיקה רציניים ומשמעותיים, לכן אני לא חושב שיש מקום להקים איזו שהיא ועדת בדיקה.

אהוד אדירי: אנחנו בתוך תהליך.

אהוד אדירי: אנחנו עושים תהליך מקצועי של שיפור ולימוד.

אהוד אדירי: צריך להבין שיש איזה שהוא תווך של פערי מידע בין מה שאנחנו נקבל לבין מה שיעבור לציבור, וזה לא כדי להסתיר שום דבר שקשור לחומרת הממצאים או לטיבם.

אהוד אדירי: יש כאן חברה שמחויבת להעביר לנו את כל הנתונים.

אהוד אדירי: חלק מהנתונים יכולים להיות נתונים טכניים, חלק יכולים להיות עסקיים, חלק יכולים להיות סודות מסחריים.

אהוד אדירי: יש כאן איזה שהוא תווך מסוים.

אהוד אדירי: אנחנו נעשה את המרב כדי שהתווך הזה יהיה ענייני ומצומצם.

אהוד אדירי: נובל הגישה בעבר לאיגוד ערים דוח שכולו היה מושחר.

אהוד אדירי: אחרי שעברנו על הדוח וביקשנו מנובל להוריד את ההשחרות, היא הורידה תשעים ומשהו אחוז מההשחרות.

אהוד אדירי: אנחנו לא נשתמש בהשחרות כדי להסתיר.

משה ארבל: איזה סודות מסחריים יכולים להיות?

משה ארבל: הרי מדובר פה על אירוע שהוא טכני לחלוטין, אירוע של הפקת גז.

אהוד אדירי: העמדה שלי היא לפעול בשקיפות ולפתוח לציבור, אבל צריך לזכור שיש גם את הצד השני שאומר: רגע, איפה זה ייפסק.

אהוד אדירי: מה שאנחנו עושים היום בלוויתן לא קיים בשום מתקן אחר בישראל.

אהוד אדירי: לגבי שום מתקן אחר בישראל, כשקורית תקלה שאין לה שום השפעה על הסביבה, לא מופיע באתר של המשרד הממשלתי הסבר על אותה תקלה.

אהוד אדירי: אני לא אומר שאי אפשר לחשוף עוד נתונים.

אהוד אדירי: אנחנו נביא לפה חברה בינלאומית, נשתף את הציבור במסקנות.

מיכל (מיקי) חיימוביץ': מה לוחות הזמנים של אותה חברה בינלאומית?

אהוד אדירי: החברה מגיעה לכאן כבר בסוף השבוע הזה.

אהוד אדירי: האנשים יעלו על האסדה בתחילת השבוע.

אהוד אדירי: האסדה עצמה היא שטח מבודד כשלעצמו.

אהוד אדירי: לדעתי זה תהליך של שבועות ספורים.

אהוד אדירי: אני חושב שעד סוף יולי נסיים את זה.

מיכל (מיקי) חיימוביץ': שולי נזר, מה עמדתך לגבי הצורך של הקמה ועדה משותפת?

שולי נזר: אנחנו עובדים בתיאום עם משרד האנרגיה.

שולי נזר: האינטרס הציבורי הוא להביא את נקודות המבט של שנינו.

שולי נזר: תפעול לקוי משפיע על הסביבה, לכן יש קשר הדוק בין הסמכויות והדברים שאנחנו אמורים לפקח עליהם.

שולי נזר: אנחנו יכולים לעשות את זה באמצעות ועדה, אנחנו יכולים לעשות באמצעות עבודה משותפת.

אהוד אדירי: הקמנו פורום פתוח לציבור שיש בו נציגים של ארגונים סביבתיים, תושבי האזור, נציגים מהרשות הממונה על הנפט.

אהוד אדירי: הפורום הזה מתכנס פעם בכמה חודשים, מנסה לשתף ולשקף.

אהוד אדירי: זו לא הייתה חובה פורמאלית שלנו להקים את הפורום הזה.

מיכל (מיקי) חיימוביץ': נשמע שהיוזמה מבורכת ונכונה.

אהוד אדירי: אנחנו רוצים להיות פתוחים ושקופים לציבור, אבל יש לזה תמיד מגבלות.

אהוד אדירי: אנחנו משתדלים לעשות את המיטב ולהשתפר בזה.

מיכל (מיקי) חיימוביץ': אני רוצה להודות לכל המשתתפים בדיון: לנציגי החברה האזרחית, הרשויות המקומיות, נציגי המשרד להגנת הסביבה, משרד האנרגיה.

מיכל (מיקי) חיימוביץ': הוועדה רשמה לעצמה את הודעת נציגת המשרד להגנת הסביבה, שולי נזר, לפיה חברת נובל אנרג'י לא נענתה לדרישת המשרד להגנת הסביבה לספק לה נתוני ניטור ישירות מהאסדה.

מיכל (מיקי) חיימוביץ': בנוסף, על הליך החקירה שניהל המשרד סביב סוגיה זו, וחקירה נוספת שמנהל המשרד אודות סוגיית החומרים שנפלטים לאוויר.

מיכל (מיקי) חיימוביץ': הוועדה דורשת ממשרד האנרגיה פירוט של סוגי התקלות שהתרחשו עד כה באסדה - מספר התקלות, הסבר על כל תקלה, השלכות של התקלות האלו על זרימת הגז ועל המזהמים שנפלטו לאוויר.

מיכל (מיקי) חיימוביץ': תוך כמה זמן תוכלו להמציא לנו את הנתונים האלה?

אהוד אדירי: עניין המזהמים שנפלטו לאוויר זה יותר הגנת הסביבה.

אהוד אדירי: אין שום ממצא על מזהמים שנפלטו.

מיכל (מיקי) חיימוביץ': מתי תוכלו להעביר הסבר על התקלות וההשלכות?

אהוד אדירי: נעביר בתוך שבוע ימים.

מיכל (מיקי) חיימוביץ': הוועדה רשמה לעצמה את ההסכמה של משרד האנרגיה להעביר לידי הוועדה את הדוח המסכם של הליך הבדיקה שתנהל חברה חיצונית.

אהוד אדירי: נעשה את המיטב, כדי שמה שנוציא לציבור יהיה קרוב עד כמה שניתן - -

מיכל (מיקי) חיימוביץ': הוועדה היא לא הציבור, הוועדה היא גוף שמפקח.

מיכל (מיקי) חיימוביץ': אתה יכול להעביר לי ואז נחליט מה יפורסם ומה לא.

אהוד אדירי: כשהחברות מחויבות להעביר לי מידע, הן מחויבות להעביר לי כל מידע.

אהוד אדירי: אני צריך לראות מה אני יכול להעביר הלאה גם לגורם פרלמנטרי מפקח.

אהוד אדירי: יהיה פה דוח ברור ושקוף שיועבר.

מיכל (מיקי) חיימוביץ': אנחנו רואים את הכינוס של פורום לוויתן ככינוס חשוב וחיובי.

מיכל (מיקי) חיימוביץ': אנחנו נשמח לקבל דיווחים על כך שהוא מתכנס באופן קבוע, בדחיפות גדולה יותר, ושהסיכומים מופצים לכל מי שצריך.

יוסי וירצבורגר: הסיכום ייצא ב-30 ביוני.

יוסי וירצבורגר: ב-26 היה את הדיון.

יוסי וירצבורגר: ב-27 הפצנו טיוטה של הפרוטוקול.

יוסי וירצבורגר: ד"ר ארבל ורשות הכבאות העירו.

יוסי וירצבורגר: אנחנו מתכנסים בפרק זמן סביר.

יוסי וירצבורגר: הקורונה השביתה לנו את זה בהתחלה, אבל אז התכנסנו בזום.

יוסי וירצבורגר: כל שלושה חודשים זה לא מעט מידי.

מיכל (מיקי) חיימוביץ': אני מבקשת שהוועדה תעודכן לגבי קיום תרגיל חופי מורכב ומשולב.

מיכל (מיקי) חיימוביץ': אני חושבת שאחד הדברים החשובים ביותר בכל מה שקשור לגורמים מזהמים ולאסדת לוויתן בפרט, וזה גם מתייחס למה שקורה במפרץ חיפה, זה חוסר האמון של התושבים ושל הציבור.

מיכל (מיקי) חיימוביץ': צריך לשקם את האמון הזה.

מיכל (מיקי) חיימוביץ': חוסר אמון משקמים בשיתוף, בשיקוף, בהורדת הלהבות, ואני מקווה שגם אנחנו כאן בוועדה נסייע לעשות זאת.

מיכל (מיקי) חיימוביץ': המטרה של כולנו היא לשמור על בריאות התושבים והסביבה שלנו.

מיכל (מיקי) חיימוביץ': תודה רבה לכל הנוכחים.